### NN 106/2025 (25.7.2025.), Odluka o izmjenama i dopuni Odluke o koncesiji pomorskog dobra u svrhu gospodarskog korištenja luke posebne namjene - Brodogradilišta Šibenik

VLADA REPUBLIKE HRVATSKE

1490

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.), a u vezi s člankom 221. stavkom 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 24. srpnja 2025. donijela

ODLUKU

O IZMJENAMA I DOPUNI ODLUKE O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE – BRODOGRADILIŠTA ŠIBENIK

I.

U Odluci o koncesiji pomorskog dobra u svrhu gospodarskog korištenja luke posebne namjene – Brodogradilišta Šibenik (»Narodne novine«, br. 129/04., 141/05. i 133/07.) u točki V. riječi: »30 godine« zamjenjuju se riječima: »50 godina«.

II.

U točki VI. stavak 2. mijenja se i glasi:

»Godišnja koncesijska naknada koju Korisnik koncesije plaća za gospodarsko korištenje pomorskog dobra sastoji se od stalnog i promjenjivog dijela naknade, s tim da:

a) stalni dio iznosi 0,54 eura po m² zauzete ukupne površine pomorskog dobra godišnje, s time da će se iznos stalnog dijela nakon 2026. povećavati svakih pet godina za 20 %.

b) promjenjivi dio iznosi 1,5 % prihoda ostvarenog na koncesioniranom pomorskom dobru, s time da se prihodom ponuditelja smatra onaj dio prihoda kojim se pokrivaju pozicije iz Računa dobiti i gubitka Korisnika koncesije kako slijedi: troškovi osoblja (AOP 120), amortizacija (AOP 124) i dobit razdoblja (AOP 153), a ako je poslovni rezultat razdoblja gubitak (AOP 154), osnovica za obračun koncesijske naknade računa se samo zbrajanjem pozicija troškova osoblja (AOP 120) i amortizacije (AOP 124).«.

Iza stavka 3. dodaju se stavci 4. i 5. koji glase:

»Promjene naknade za koncesiju moguće su na temelju:

1. indeksa potrošačkih cijena, odnosno

2. izmjena posebnog propisa u dijelu kojim se uređuje visina i način plaćanja naknade za koncesiju

3. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju u skladu sa stavkom 4. ove točke utvrđuje se ugovorom o koncesiji i posebnim zakonima, a obavlja se ovisno o nastanku okolnosti i / ili periodično u za to određenim vremenskim razdobljima ovisno o uvjetima promjena potrošačkih cijena.«.

III.

Zadužuje se Korisnik koncesije do 2036. godine u koncesionirano pomorsko dobro uložiti sveukupno 30.700.000,00 eura kao investicijsko ulaganje.

Korisnik koncesije je ovlašten i dužan u roku iz stavka 1. ove točke dovršiti planiranu izgradnju i predati Davatelju koncesije uporabnu dozvolu.

IV.

Na temelju ove Odluke ovlašćuje se ministar mora, prometa i infrastrukture da sklopi Dodatak IV. Ugovoru o koncesiji u roku od 90 dana od dana izvršnosti ove Odluke.

Ako se u roku iz stavka 1. ove točke ne sklopi Dodatak IV. Ugovoru o koncesiji, ova Odluka će se ukinuti.

V.

Korisnik koncesije je dužan prije sklapanja dodatka Ugovoru o koncesiji iz točke IV. ove Odluke, Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture, na iznos od 1.535.000,00 eura, a što predstavlja 5 % od vrijednosti investicijskog ulaganja, koje iznosi 30.700.000,00 eura, s rokom važenja garancije do šest mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Korisnik koncesije je dužan prije sklapanja dodatka Ugovoru o koncesiji iz točke IV. ove Odluke Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 172.670,40 eura, kao instrumente osiguranja naplate naknade za koncesiju te za naknadu štete koja može nastati zbog neispunjenja obveza iz ugovora.

Ako Korisnik koncesije ne dostavi garanciju banke iz stavka 1. ove točke i ovjerene zadužnice iz stavka 2. ove točke, neće se sklopiti Dodatak IV. Ugovoru o koncesiji iz točke IV. ove Odluke te Korisnik koncesije gubi sva prava utvrđena ovom Odlukom, a ova Odluka se ukida.

VI.

Ova Odluka objavit će se u »Narodnim novinama«.

Obrazloženje

Trgovačko društvo Iskra brodogradilište 1 d.o.o., ovlaštenik je koncesije pomorskog dobra u svrhu gospodarskog korištenja luke posebne namjene – Brodogradilišta Šibenik na temelju Odluke o koncesiji pomorskog dobra u svrhu gospodarskog korištenja luke posebne namjene – Brodogradilišta Šibenik (»Narodne novine«, br. 129/04., 141/05. i 133/07.) i Odluke Vlade Republike Hrvatske o davanju suglasnosti na prijenos koncesije pomorskog dobra u svrhu gospodarskog korištenja luke posebne namjene – Brodogradilišta Šibenik (»Narodne novine«, broj 12/19.) kojom je na trgovačko društvo Iskra brodogradilište 1 d.o.o. prenesena koncesija za luku posebne namjene – Brodogradilište Šibenik od trgovačkog društva Nautički centar Prgin – Remontno brodogradilište Šibenik d.o.o. u stečaju, te je sklopljen Ugovor o prijenosu koncesije pomorskog dobra u svrhu gospodarskog korištenja luke posebne namjene – Brodogradilišta Šibenik, od 7. veljače 2019., kojim je trgovačko društvo Iskra brodogradilište 1 d.o.o. preuzelo prava i obveze utvrđene Ugovorom o koncesiji, od 25. listopada 2004. i time postalo koncesionar na vremensko razdoblje od 30 godina, odnosno do 25. listopada 2034.

Kao novi koncesionar trgovačko društvo Iskra brodogradilište 1 d.o.o. preuzelo je sve radnike bivšeg koncesionara, sklopilo nove ugovore s kupcima i nastavilo proizvodnju radnih aluminijskih brodova za norveško tržište te započelo gradnju aluminijskih brzih brodica za Ministarstvo zdravstva u sklopu EU projekta »Uspostava hitne medicinske pomoći«. Koncesionar u remontnoj djelatnosti održava značajan dio flote Jadrolinije i domaćih privatnih brodara te obavlja servise luksuznih jahti, a jedan od prioriteta je servisiranje brodova Hrvatske ratne mornarice i Obalne straže Republike Hrvatske, za što su sklopljeni okvirni sporazumi s Ministarstvom obrane. U brodogradilištu koje je godinama imalo poteškoća intenzivno se provodi plan operativnog i financijskog restrukturiranja, pojačane su prodajne aktivnosti, prošireno poslovanje na nove tržišne segmente te se očekuje rast poslovnih prihoda čime će se i broj zaposlenih u budućnosti povećati.

Trgovačko društvo Iskra brodogradilište 1 d.o.o. se svojim dopisom od 30. rujna 2022. obratilo Ministarstvu mora, prometa i infrastrukture sa zahtjevom za izmjenom Ugovora o koncesiji na način da se zbog planiranih ulaganja u infrastrukturu na pomorskom dobru, a koja se zbog visine ulaganja ne mogu amortizirati u preostalom razdoblju trajanja koncesije, trajanje koncesije produlji za dodatnih 20 godina.

Dopisom od 20. ožujka 2024. trgovačko društvo Iskra brodogradilište 1 d.o.o. dopunilo je zahtjev te dostavilo dopunu dokumentacije uz povećanje iznosa novih ulaganja u pomorsko dobro. Uz dopunu zahtjeva za izmjenom Ugovora o koncesiji koncesionar je dostavio Analizu opravdanosti produžetka roka koncesije na pomorskom dobru luke posebne namjene Brodogradilišta Šibenik za razdoblje od 2035. do 2054. godine iz prosinca 2023. Sukladno dostavljenoj Analizi koncesionar planira investicijsko ulaganje do 2034. godine u iznosu od 30.700.000,00 eura. Također, u razdoblju od 2034. do 2054. godine koncesionar planira uložiti dodatnih 4.900.000,00 eura u održavanje dugotrajne materijalne imovine brodogradilišta, temeljem čega ukupne planirane investicije u dugotrajnu materijalnu imovinu u cjelokupnom razdoblju iznose 35.600.000,00 eura.

Ključne planirane investicije su: izgradnja novog doka, nabava plazme za rezanje i obradu aluminija, nabavu auto dizalice, izgradnju solarne elektrane nazivne snage 1.1. mWh, uređenje i obnova zgrada podizanjem energetske učinkovitosti, sanacija i izgradnja novih sustava otpadnih voda, proširenje i uređenje novog dijela operativne obale te platoa za prihvat brodova i kupnja novoga travel lifta. Za provođenje svake pojedine investicije koncesionar namjerava izraditi projektnu dokumentaciju i ishoditi lokacijske i građevinske dozvole gdje je to potrebno sukladno pozitivnim propisima.

Predmetnom Odlukom mijenja se i dopunjuje Odluka o koncesiji pomorskog dobra u svrhu gospodarskog korištenja luke posebne namjene – Brodogradilišta Šibenik na način da se koncesionaru, trgovačkom društvu Iskra brodogradilište 1 d.o.o., produžuje rok trajanja koncesije za 20 godina, odnosno s 30 godina na 50 godina zaključno do 25. listopada 2054. Stalni dio koncesijske naknade za brodogradilište se iskazuje u eurima prema tečaju konverzije 1 EUR=7,53450 kuna i iznosi 0,54 eura po m² zauzete ukupne površine pomorskog dobra godišnje s time da će se iznos stalnog dijela nakon 2026. godine povećavati svakih pet godina za 20 % dok se promjenjivi dio u iznosu od 1,5 % prihoda ostvarenog na koncesioniranom pomorskom dobru definira u skladu s člankom 16. točkom B. podtočkom B.3.2. Uredbe o postupku davanja koncesije na pomorskom dobru (»Narodne novine«, br. 23/04., 101/04., 39/06., 63/08., 125/10., 102/11., 83/12. i 10/17.). Također, u tekst Odluke se ugrađuje puna primjena odredbi iz članka 57. Zakona o koncesijama (»Narodne novine«, br. 69/17. i 107/20.).

Člankom 221. stavkom 1. Zakona o pomorskom dobru i morskim lukama (»Narodne novine«, broj 83/23.) propisano je da će se postupci izmjene koncesija koji su započeti prema odredbama Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.) dovršiti prema odredbama toga Zakona.

Sukladno članku 62. stavku 1. Zakona o koncesijama (»Narodne novine«, br. 69/17. i 107/20.) popisano je kako se ugovor o koncesiji može izmijeniti bez pokretanja novog postupka davanja koncesije u drugim slučajevima određenim posebnim zakonom, a Zakon o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.) člankom 22. propisuje mogućnost da Vlada Republike Hrvatske može iznimno, na zahtjev ovlaštenika produžiti rok trajanja na ukupno 60 godina, te sukladno tome izmijeniti i ostale uvjete iz odluke i ugovora o koncesiji u slučajevima ako nove investicije to gospodarski opravdavaju ili ako nastupi viša sila.

Izmjene predviđene ovom Odlukom nisu bitne u smislu članka 63. stavka 2. Zakona o koncesijama budući da izmjena koncesije ne uvodi uvjete koji bi, da su bili dio postupka davanja koncesije, učinili mogućim odabir nekog drugog ponuditelja umjesto onog koji je odabran kao najpovoljniji ili bi učinili mogućim sklapanje ugovora o koncesiji s drugim ponuditeljem. Nadalje, izmjena ne utječe na ekonomsku ravnotežu koncesije u korist koncesionara, već suprotno, u korist davatelja koncesije budući da se novim ulaganjima povećava prihod koncesionara, a time i promjenjivi dio koncesijske naknade, koji u konačnici povećava prihod državnog proračuna te proračuna jedinice područne (regionalne) i lokalne samouprave. Pored toga izmjenom se ne proširuje opseg djelatnosti koncesije radi uključivanja robe, radova ili usluga koji nisu bili uključeni u ugovor o koncesiji jer će brodogradilište nastaviti obavljati iste djelatnosti predviđene ugovorom o koncesiji. U konačnici, ne mijenja se koncesionar, stoga je slijedom svega gore navedenog razvidno da se ne radi o bitnim izmjenama ugovora o koncesiji.

Ističe se kako koncesionar uredno ispunjava obveze iz ugovora o koncesiji, a sukladno podacima iz Registra koncesija nema dospjelih, a nepodmirenih obveza s naslova naknade za koncesiju. Također, kada se provedu navedena značajna ulaganja prihodi od obavljanja djelatnosti svakako će se povećati, a time i prihodi s naslova naknade za koncesiju, no u slučaju da se investicija ne realizira prihodi koncesionara će stagnirati, a posljedično i prihodi s naslova naknade za koncesiju, ali i s naslova poreza i drugih neizravnih primitaka državnog proračuna.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/15

Urbroj: 50301-27/20-25-2

Zagreb, 24. srpnja 2025.

Predsjednik
 mr. sc. Andrej Plenković, v. r.